google/wiki40b huggingface dataset:
Walrabe von Hunsbach

Walrabe von Hunsbach oli Liivi ordu maamarssal ja Saksa ordu suurkäsknik 15. sajandi alguses.
Walrabe vanemad olid oletatavasti Wigand von Hunsbach ja Jutta. Ta pärines Nassau krahvkonnast Hunsbachist Weilburgi ja Wetzlari lähedalt, kus ta suguvõsa alates 1340. aastatest tegev oli. Tema oletatav lähisugulane Friedrich von Hunsbach oli temaga samaaegselt tegev Saksa ordus. Tema suguvõsa kuulus kohaliku väikeaadli hulka.
1412. aastal oli Hunsbach metsnik Schlochaus (Człuchów) Preisimaal, olles samaaegselt ka kohaliku komtuuri kumpan. 1416. aastal oli ta aga linnusekomtuuriks Ragnitis (Neman), 1419. aasta paiku sama ameti peal Thornis (Toruń). Seejärel läks ta aga Liivimaale ning sai 1420. aastal Kuldīga komtuuriks ja veel samal aastal ka maamarssaliks. Sellest ametist loobus ta aga juba kahe aasta pärast järgmise Preisimaalt tulnud tegelase, Dietrich Kra kasuks, ning läks tagasi Preisimaale, kus oli aastatel 1423–1424 suurkomtuur ja 1424–1428 ordu kõrgeim marssal, seejärel veel aasta Oberster Spittler. Seejärel aga teated temast lõppevad.
CD

Ajalugu

CD-d, täpsemalt CD-DA-d ehk audio-CD-d ehk heli-CD-d tutvustati esimest korda 1976. aasta septembris alternatiivina vinüülplaadile ja helikassetile. CD arendajad olid Sony ja Philips. 1984. aastal arendati tehnoloogiat edasi ja loodi CD-ROM andmete hoidmiseks. Sellest ajast alates on CD olnud üks kõige populaarsemaid muusika kuulamise ja andmete salvestamise viise ajaloos.
Esimene test-CD pressiti Saksamaal Hannoveris. See sisaldas Richard Straussi sümfooniat "Eine Alpensinfonie", mida esitas Berliini Filharmoonia Orkester. CD esimene avalik demonstratsioon oli BBC saates "Tomorrow's World". 2. märtsil 1983 tulid CD-d turule USA-s. Uus heliplaat võeti innukalt vastu, hinna langedes kasvas CD populaarsus veelgi.
CD-s nähti algselt ainult vinüülplaatide asendajat muusika esitamisel. 1985. aasta juunis tutvustati arvutis loetavat CD-ROM-i. Aastal 1990 tutvustati CD-R-i, mis võimaldas kasutajatel CD-plaadile andmeid kirjutada. Esimese CD-R-i tootis Jaapani ettevõte Taiyo Yuden Co., Ltd..

Compact Disk Digital Audio (CD-DA)

Heli-CD (ametlikult Compact Disc Digital Audio või CD-DA) on kirjeldatud dokumendis, mille on loonud vormingu loojad Sony ja Philips aastal 1980. Kõnekeeles tuntakse seda dokumenti kaane värvide järgi ka punase raamatuna ja selles kirjeldatud vorminguid punase raamatu vormingutena ning neid kasutavad kõik CD-plaadid. Ülejäänud CD-DA järel välja töötatud standardid kasutavad sama spetsifikatsiooni ja lugemismeetodit.

CD-Text

CD-Text on punase raamatu lisa, mis lubab heli-CD-le talletada tekstina lisateavet, näiteks albumi, laulu või artisti nime. See salvestatakse lead-in-alasse, kus on umbes 5 kB vaba ruumi, või alamkoodi kanalisse R kuni W, milles on ruumi kuni 31 MB.

CD + Graphics

Compact Disc + Graphics (CD+G) on spetsiaalne heli-CD-plaat, mis sisaldab lisaks helile graafilisi andmeid. Plaati saab esitada tavalises CD-mängijas, kuid esitades seda CD+G mängijas saab väljastada ka graafilisi andmeid. Tavaliselt on need mängijad ühendatud teleri või arvuti kuvariga. Enamasti kasutatakse selliseid plaate esitava laulu sõnade kuvamiseks teleris, näiteks karaoke laulmisel.

Video Compact Disc

Video Compact Disc ehk Video CD ehk VCD on standard videote salvestamiseks CD-le. Neid saab esitada VCD-mängijates, enamikus moodsates DVD-mängijates, arvutites ja mõnes mängukonsoolis. VCD standardi töötasid 1993. aasal välja Sony, Philips, Matsushita ja JVC nn valges raamatus. Sellise plaadi üldine videokvaliteet on võrreldav VHS-iga. Kodeeringuna kasutatakse MPEG-1 video + audio. Sellise plaadi mahutavus on kuni 800 MB.
Võrreldes DVD-ga on VCD-plaadid odavamad ja neil puuduvad piirkonnakoodid. Seevastu on nende mahutavus ja kvaliteet viletsamad. VCD-plaadid ei ole kogunud suurt populaarsust.
Pseudalsophis

Levila

Need maod elavad Galápagose saartel, Ecuadoris, Peruus ja Tšiilis.
KOP (ansambel)

KOP (Kõik Omad Poisid) on Eesti ansambel.
Ansambli eelkäija oli Wicing.
Nikolai Prozorov

Elulugu

Lõpetas 1906 Kaasani Veterinaariainstituudi, magister (1912, samas), väitekiri "Материалы к макроскопическому исследованию кровеносной системы хилуса, синуса и коркового слоя почек наших домашных млекопитащих животных и отчасти человека". Oli aastast 1906 Kaasani Veterinaariainstituudis prosektori abi, 1915–18 Tartu Veterinaariainstituudi anatoomia prosektor, aastast 1918 Saraatovi Veterinaariainstituudi anatoomia professor.

Teadustöö

Uurinud peamiselt neerude ja peaaju mikroehitust.
Peter Debye

Teadus

Tema esimene suur teadussaavutus oli 1912. aastal esitatud elektrilise dipoolmomendi idee kasutamine asümmeetriliste molekulide laengu jaotuse määramiseks, leides võrrandid, mis seovad dipoolmomente temperatuuriga ja suhtelise dielektrilise läbitavusega. Seetõttu nimetatakse tema auks molekulaarse dipoolmomendi mõõtühikuid debye-deks. Samuti 1912 laiendas ta Albert Einsteini erisoojuse teooriat madalamatele temperatuuridele lisades madala sagedusega foononite mõju (vaata ka Debye mudel).
Aastal 1913 täiendas ta Niels Bohri aatomimudeli teooriat, lisades elliptilised orbiidid, idee, mida tutvustas ka Arnold Sommerfeld. Aastatel 1914–1915 arvutas Debye koos Paul Scherreriga temperatuuri mõju kristallilistel tahkistel ("Debye–Walleri tegur").
Koos oma assistendi Erich Hückeliga aastal 1923 arendas ta Svante Arrheniuse elektrolüütide lahuste elektrijuhtivuse teooriat. 1923 pakkus Debye välja teooria, mis selgitas Comptoni efekti ehk röntgenkiire sageduse nihkumist interaktsioonil elektroniga.
Arini

Arini on triibus Neotroopilisi linde papagoilaste sugukonnas. Triibusesse kuulub ligi 32 perekonda. Paljud liigid on hiljuti antropogeensetel põhjustel välja surnud.
Neljavärviprobleem

Neljavärviprobleem on probleem matemaatikas, mis küsib, kas piisab neljast erinevast värvist mistahes tasapinnalise kaardi värvimiseks, nii et iga kaardiosa (edaspidi riigi) külg puutuks kokku vaid temast erinevat värvi naabriga.
Ühisest piiripunktist ei piisa, et riike teineteise naabriteks lugeda. Maailmas on punkte, kus saavad kokku enam kui kümne haldusüksuse piirid. Vajalik on ühise piirjoone olemasolu.
Kaart peab olema tasandil. Teistsugustel kehadel see ei kehti, näiteks toorile võib joonistada seitse riiki, millest igaüks on kõigi ülejäänute naaberriik.
Kolmandaks on kõik enklaavid ja eksklaavid keelatud: riigid peavad olema sidusad ehk teisisõnu koosnema ühest tükist. Kui kasvõi üks riik koosneb kahest tükist, mis peavad olema sama värviga värvitud, siis on võimalik konstrueerida viiest riigist koosnev kaart, kus iga riik on kõigi ülejäänud riikide naaber.
Probleemi püstitas aastal 1852 21-aastane Frances Guthrie, hilisem Lõuna-Aafrika matemaatik ja botaanik, kes oli äsja lõpetanud University College Londoni. See tekkis tal Inglismaa krahvkondade kaarti värvides. Guthrie ei suutnud ise probleemi lahendada ja pöördus oma venna Fredericki poole, kes õppis sel ajal Londoni Ülikooli Kolledžis, ning see omakorda oma õppejõu, nimeka matemaatiku Augustus De Morgani poole. De Morgan püüdis teoreemi tõestada, aga tal õnnestus tõestada üksnes see, et viis riiki ei saa paikneda nii, et igaüks neist oleks kõigi ülejäänute naaberriik.
1854 kirjutas neljavärviprobleemist ajakirjas Athenaeum keegi F.G., kes eeldatavasti oli emb-kumb vendadest Guthriedest. 1860 tõstatas sama küsimuse samas ajakirjas uuesti De Morgan.
1890 tõestas Percy Heawood viievärviteoreemi ehk selle, et iga kaarti saab värvida viie värviga.
Niisuguse värvimise võimalikkuse tõestasid 1976 Kenneth Appel ja Wolfgang Haken. See oli esimesi olulisi teoreeme, mis tõestati arvuti abil. Selle tõestamise katsetel esile kerkinud küsimused andsid panuse ka graafiteooriasse.
Teoreemi tõestamise käik ise oli tähelepanuväärne. Selleks kasutati kolme tollast võimsat arvutit üle 1200 tunni, algoritmi muudeti 500 korda ja käsitsi analüüsiti umbes 10 000 situatsiooni. Intensiivne töö selle kallal kestis neli aastat.
Probleemi tänapäevase elegantse, algebralistele ja topoloogilistele meetoditele rajatud tõestuse esitas 2000. aastal India matemaatik Ashay Dharwadker .
Eesti matemaatikutest on aastatel 1927–1949 neljavärviprobleemi tõestamise katsetega tegelenud Jaan Sarv, Jüri Nuut, Hermann Jaakson ja Edgar Krahn. Neist viimane on pälvinud ka laiemat tähelepanu.
Drusti raudteepeatus

Drusti raudteepeatus on endine raudteepeatus Ieriķi–Gulbene–Abrene raudteel Rauna piirkonna Drusti vallas. Sisuliselt asub see Jaunpiebalga piirkonna Zosēni valla Magonase küla piiril. Avamisaegse haldusjaotuse järgi jäi see  Drusti kihelkonda Vecdrusti mõisa maadele.
Peatus asus Riia jaamast 120 km kaugusel. 
Peatus avati Drusti raudteejaamana aastal 1918. Aastal 1922 rajati sealt Kaldava saekaatrisse puidu transportimiseks 15 km pikkune raudtee, mille rööpmelaiuseks oli 600 mm. See tee suleti aastal 1938.
Aastal 1933 valmis uus jaamahoone, mis hävis teise maailmasõja ajal. Nõukogude perioodil ehitati üks jaama hoonetest piletikassaks ja ootepaviljoniks ümber. Drusti suleti raudtee sulgemisel aastal 1999, kuigi reisiliiklus lõppes seal juba aastal 1988.
Merle Veesalu-Rand

Merle Veesalu-Rand (sündinud 13. mail 1977) on eesti kirjanik.
Tema sulest on ilmunud 2007 "Pisinikerdajad" (ISBN 9789949151707), 2011 "Pudelikorjaja käsiraamat" (ISBN 9789949301812) ja 2013 "Kingitused" (ISBN 9789949333684).
Eesti Kalur

Eesti Kalur on Stockholmis aastail 1980-1993 ilmunud ajakiri. See asutati 1980. aasta ESTO ajal toimunud Eesti Kalurite Koondise kongressil Stockholmis, et talletada eesti kalurite mälestusi ja edastada värskeid uudiseid. Ilmus neli korda aastas.
Tegevuse lõpetamisel esitas Eesti Kalur viimases numbris üleskutse, et autorid saadaksid oma edaspidised kaastööd Eestis ilmuva ajalehe Meremees lisale Kalamees.
Väljaandja: Eesti Kalurite Koondis
Toimetaja: Elmar Pettai
Taavi Libe

Taavi Libe (sündinud 30. märtsil 1988) on eesti tele- ja raadioajakirjanik. 
Ta on lõpetanud Tartu Ülikooli ajakirjanduse ja suhtekorralduse erialal 2010. aastal.
Ta töötas kuni 2019. aasta augustini Vikerraadios, kus juhtis esmaspäevast neljapäevani Vikerraadio hommikuprogrammi Vikerhommik.
Alates 2019. aasta septembrist juhib ja toimetab ta TV3-e päevakajalist meelelahutussaadet "Seitsmesed: Duubel" (ülejäänud saatejuhid on Keili Sükijainen, Kadri Pikhof ja Jürgen Pärnsalu).
Võimuluul

Võimuluul on luul, mille korral inimene on ekslikult veendunud, et tal on mingisugune võim ümbritsevate (töökaaslaste, elukaaslaste, naabrite aga ka kaasmaalaste, riikide valitsejate vm inimeste) üle. Võimuluulu korral võib inimene olla veendunud, et tema paneb ümbritsevaid käituma sellisel viisil, nagu nad käituvad – edusammud tööl on tingitud tema võimust; poliitikud teevad oma otsuseid tema võimu all jms.
Võimuluul võib olla seotud missiooniluuluga või reformaatorlusluuluga – inimesel on spetsiaalne kõrgemalt antud ülesanne valitseda või juhtida maailma, või on temal võim mõjutada poliitikute otsuseid, mis viivad suurte ühiskondlike muudatusteni.
Võimuluul on üks suurusluulu avaldumise vorm.
Mary Slaney

Mary Teresa Slaney (Decker) (sündinud 4. augustil 1958 Bunnvales, New Jersey osariigis) on USA kergejõustiklane (jooksudistantsid 800 m kuni maratonini). Kahekordne maailmameister (1983).

Ajalugu

Mary Decker võistles juba 1973. aastal 14-aastase plikana USA-NSV Liidu kergejõustiku maavõistlusel Minskis. Kohe äratas ta rahvusvahelist tähelepanu, kuna võitis 800 m jooksus Müncheni olümpiamängude hõbemedaliomanikku Nijole Sabaitet. Mary oli siis 150 cm pikkune ja kaalus 39 kg. Kodumaal hakati teda kutsuma "Little Mary Decker".
Mary alustas jooksmist 11-aastaselt. Kuna pere oli just kolinud New Jerseyst Californiasse ja vanemad hakkasid lahku minema, otsustas ta pühenduda täielikult oma uuele kiindumusele – jooksule. 12-aastaselt võttis ta esimest korda osa maratonist ja lõpetas ajaga 3:09.00. Järgmisel päeval viidi ta haiglasse pimesooleoperatsioonile.
1974. aastal USA – NSV Liidu maavõistlusel tekitas noor talent pisikese sensatsiooni. Joostes viimast vahetust 4×800 m teatejooksus, tõukas teda Sarmite Štula, väike Mary ei jäänud võlgu ja tõukas lätlannat teatepulgaga. Štula lükkas selle eemale, kuid enne finišit nügis Decker teda uuesti. Mõlemad naiskonnad diskvalifitseeriti ja 15-aastane Mary sai hoiatuse ebasportliku käitumise eest.
Sellest ajast hakkas tema karjäär allamäge liikuma. Tema intensiivne kasvamine hakkas jooksmist segama. Eriti paisusid jalad ja järgmise kolme aasta jooksul käis ta arsti juurest arsti juurde, ühelt raviseansilt teisele, püüdes oma piinu leevendada.
1977. aastal kohtus Mary Montreali OM-i 10 000 m hõbemedalimehe Dick Quax`iga, kes taipas kohe, et tegu on niinimetatud jaotussündroomiga, milles lihased ümbritsevad koed satuvad vastuollu lihaste kasvuga. Sääremarja operatsioon leevendas valu. Peale kaht autoavariid ja veel ühte operatsiooni hakkas Mary elujärg taas paranema.
Étienne-Jules Marey

Étienne-Jules Marey (5. märts 1830 Beaune – 21. mai 1904 Pariis) oli prantsuse filmipioneer.
EMK Kuressaare kogudus

EMK Kuressaare kogudus on Kuressaares tegutsev Eesti Metodisti Kiriku (EMK) kogudus; ühtlasi esimene metodisti kogudus Eestis. Kogudus kasutab Kuressaare metodisti kirikut.
Kogudus asutati 26. augustil 1910. 1924 oli koguduses 366 liiget.
Olaf Rajavee

Elulugu

Olaf Rajavee oli raudteelase poeg. Ta on Evald Rajavee vend, Eleonora Rajavee abikaasa.
Lõpetas 1946 Pärnu 1. Keskkooli ja 1952 TÜ arstiteaduskonna; meditsiinikandidaat (1955, TÜ), väitekiri "Hingamisanaleptikumide võrdlev efektiivsus mürgistusel barbamüüliga ja pentotaalnaatriumiga". 1952–60 TÜ farmakoloogia kateedri assistent, 1961–74 vanemõpetaja, 1974–92 dotsent. Nõukogude Eesti preemia (1987) kollektiivis.

Teadustöö

Uurimisvaldkonnad: analeptikumide, valuvaigistite, südamevahendite, eriti maomürgi ja mesilassaaduste preparaatide farmakoloogia. Viprassiini, viprasaalB jt ravimite kaasautor. Üle 70 teadustrükise.
TNT!

TNT! on Tallinnas 2002. aasta sügisel loodud noorte kirjanike rühm, mis kujutas endast täiesti uue koosseisuga järeltulijat Tallinnas aastail 1998–2000 tegutsenud Tallinna Noortele Tegijatele (TNT).

Tegevus

TNT! andis rea ühisesinemisi (11. oktoobril 2002 Tallinna Pedagoogikaülikooli muuseumis, 28. oktoobril 2002 Meistrite hoovi galeriis, 30. oktoobril 2002 Tallinna Kirjanike Majas jm), mis tekitasid tähelepanu. Siiski jäi TNT! koondatum tegevus lühiajaliseks, vaibudes ca aasta jooksul.
Kirjandusse on TNT! liikmetest edukalt tulnud Kaarel Kressa, kes debüteeris 2005. aastal luulekoguga "Oidroon", ja kirjanikuna juba varemgi (kirjandusliku kogumiku URDU kolmandas numbris) ennast avaldanud Rolf Liiv, kellelt ilmus 2003. aastal luulekogu "Enda sisse minek".
Paul Walker

Paul William Walker IV (12. september 1973 Glendale, California – 30. november 2013 Valencia, City of Santa Clarita, California) oli USA näitleja.
Ta sai tuntuks 1999. aastal peale osalemist hittfilmis "Varsity Blues" ("Mängureeglid", 1999). Tema tuntuim roll on aga Brian O'Conneri tegelaskuju filmides "Kiired ja vihased" (2001), "Kiired ja vihased 2" (2003), "Kiired ja vihased: Uus mudel" (2009) "Kiired ja vihased 5", "Kiired ja vihased 6" (2013) ja "Kiired ja vihased 7" (2015).
Tema teised tuntumad filmid on "Eight Below" ("Seiklus lõunanabal", 2006), "Into the Blue" ("Sinisesse sügavikku", 2005), "She's All That" (1999) ja "Takers" (2010). Ta esines National Geographic Channeli sarjas "Expedition of Great White".
Walker hukkus autoõnnetuses 30. novembril 2013 Valencia asumis Santa Clarita linnas, kus Porsche Carrera GT roolis olnud endine võidusõitja Roger Rodas kaotas auto üle kontrolli. Walker oli teel koju orkaani Haiyan ohvrite toetuseks peetud heategevusürituselt.
Udo Petersoo

Udo Petersoo (8. mai 1934 Tallinn – 14. mai 2006 Mississauga, Ontario, Kanada) oli Eesti Evangeeliumi Luteriusu Kiriku peapiiskop aastail 1990–2006.
Nõukogude okupatsiooni eel siirdus ta koos vanematega pagulusse Rootsi, hiljem Kanadasse.
Udo Petersoo on lõpetanud Waterloo Luterliku Ülikooli, Waterloo Luterliku Seminari ja Toronto Ülikooli Pedagoogiumi, omandades teoloogilise ja pedagoogilise kõrghariduse. Ta oli Eesti Üliõpilaste Seltsi auvilistlane (1995).
Pärast ülikooli lõpetamist töötas ta 17 aastat kooliõpetajana. Aastail 1973–1981 oli ta Eestlaste Kesknõukogu Kanadas esimees.
Udo Petersoo ordineeriti vaimulikuks 1975. aastal. Ta teenis üle 30 aasta väliseesti kogudusi. 1987. aastal valiti ta E.E.L.K. Kanada praostkonna praostiks ja E.E.L.K. Konsistooriumi assessoriks. 9. detsembril 1990 pühitses peapiiskop Konrad Veem Udo Petersoo Toronto Vana-Andrese kirikus Eesti Evangeeliumi Luteriusu Kiriku peapiiskopiks.

Isiklikku

Tema isa Elmar Petersoo oli Jõelähtme koguduse pastor.
Ahto Kaasik

Ahto Kaasik (sündinud 30. märtsil 1969) on Eesti ühiskonnategelane, looduslike pühapaikade ja rahvapärimuse uurija ning tutvustaja.
Ta on Tartu Ülikooli looduslike pühapaikade keskuse juhataja, Eesti Rahvusliku Folkloorinõukogu juhatuse liige.
Ahto Kaasik oli Maavalla Koja vanem aastatel 2005–2014.
Igor Tõnurist

Igor Tõnurist (sündinud 11. veebruaril 1947) on eesti etnograaf.
Ta on lõpetanud Moskva Ülikooli ajaloolase–etnoloogina 1969. aastal.
Aastast 1972 töötab ta Ajaloo Instituudis.
Ta on olnud rahvamuusikaansambli Leegajus kunstiline juht.
Ta on uurinud eesti rahvapille.
Irõna Venediktova

Irõna Venediktova (ukraina Ірина Валентинівна Венедіктова; sündinud 21. septembril 1978 Harkivis) on Ukraina jurist ja poliitik.
Egiptuse albaanlased

Albaanlased Egiptuses (albaania keeles Shqiptarët në Egjipt, araabia keeles الألبان في مصر al'alban fi misr) on osaliselt assimileerunud vähemus ja osa albaania diasporaast. Kogukond hakkas kasvama Osmanite impeeriumi haldusteenistujatest ja sõjaväelastest. Esialgu suhteliselt suur albaania kogukond on tänapäevaks väga väikeseks kahanenud (18 000 liiget).
Linnutaja linnamägi

Linnutaja linnamägi (ka Tarakvere Linnutajamägi, Linnutaja mägi, Kalevipoja säng, Tarakvere oos, Torma linnamägi, Linnutajamägi) on linnamägi ja oos Jõgevamaal Mustvee vallas Tarakvere küla lähistel. Oos on osa Tarakvere oosisüsteemist.
Oos on arvele võetud ürglooduse objektina. Ühtlasi on ta muinsus- ja looduskaitse all.
Mäel asus Kalevipoja sängi tüüpi linnus. Linnamäe suhteline kõrgus on 6 m. Õueala on ovaalse kujuga, 60 m pikk ja 40 m lai. Pindala on 1600 ruutmeetrit. 18 m laiuse seljaku kaelakohas asetseb 2 m kõrgune vall. Vall kulges ida-kirdepoolsel otsal, kuid on suuremas osas kruusavõtmise tõttu hävinud. Linnamägi on dateeritud II aastatuhande algusesse.
Tarakvere linnamäel võis asuda Henriku Liivimaa kroonikas mainitud Somelinde linnus.
Elaine Chao

Isiklikku

Ta on aastast 1993 abielus USA poliitiku Mitch McConnelliga.
Phenom II

Mudelid

Phenom II seeria protsessorite mudelid algavad kahetuumalistest ja lõppevad kuuetuumalistega. Seeriasse kuulub ka Black Editioni protsessoreid, mis tähendab, et neid on võimalik rohkem ülekiirendada avatud kordaja (multiplier) tõttu.

Tuumade avamine

Kuna Callisto, Heka ja Zozma sisaldavad väljalülitatud tuuma(sid), on võimalik neid õige emaplaadi lõunasillaga sisse lülitada. Osa mudeleid võib kolme, nelja või kuue tuumaga töötada, osa võib olla liiga defektsed ning mitte töötada. Vajalik on kas AMD SB710, SB750, SB810 või SB850 lõunasild. Emaplaadi BIOS peab samuti lubama tuumade avamist (Advanced clock calibration).

Phenom II sülearvutites

Sülearvutitesse kuuluvad Phenom II seeriast kahe-,kolme- ja neljatuumalised. Kõik mudelid sülearvutitesse avaldati 2010. aasta mais, toetavad DDR3 mälu ja on Socket S1 ühilduvad. Mudelite valikus on ka Black Editione. Erinevalt lauaarvuti versioonidest on need protsessorid väikse voolutarbega (Black Editioni puhul kuni 45 W), ilma Turbo Core tehnoloogiata ja ilma L3 vahemäluta, mistõttu on nad oluliselt aeglasemad kui lauaarvutites. Kõikidel protsessoritel on tuumnimeks Champlain.

Rekordid

2009.aasta veebruaris suutis Team Finland Phenom II X4 955 protsessoriga saavutada taktsageduse 6,7 GHz, kuid sama aasta 30. aprillil ülekiirendati Phenom II X4 955 protsessor kuni 7,127 GHz-ni, ülekiirendajaks oli LimitTeam. LimitTeam kasutas Asuse M4A79T Deluxe emaplaati ning protsessori jahutamiseks vedellämmastikku ja vedelat heeliumi. 17. veebruaril 2011 postitati portaali Softpedia, et kasutaja "Mad222" saavutas mudeliga X4 965 sageduse 7,344 GHz, kasutades Gigabyte'i GA-890FXA-UD7 emaplaati ja jahutamiseks kuivjääd.
Tõrva kultuurimaja

Tõrva kultuurimaja on kultuurimaja Valga maakonnas Tõrvas aadressil Männiku tänav 5. Kultuurimaja juhataja on Pille Ilisson.
Diaphorolepis

Levila

Nad elavad Panamas, Colombias ja Ecuadoris.
Jooks

Sörk

Sörk on aeglane jooks, mis sai 1970. aastatel Läänes tavaliseks tervisespordi alaks. Et sörk koormab liigeseid, siis on paljud asendanud sörgi trepist ronimisega.
Böhlau

Böhlau Verlag on saksa kirjastus, mis tegutseb Kölnis ja Viinis.
Kirjastus on spetsialiseerunud eelkõige ajaloole ja õigusajaloole, vähemal määral ka paljudele teistele humanitaarteaduste valdkondadele.
Aastast 1998 kuulub ta kirjastuse J. B. Metzler alla, kuid on säilitanud oma nime.
Stent

Stent on tehistoruke, mida kasutatakse meditsiinis juhade ja veresoonte asendamisel.
T-kvark

T-kvark (ehk top-kvark, ehk tipukvark) on kolmanda põlvkonna kvark, mis kannab lõhna tipusus (inglise keeles topness). Ta on ühtlasi up-tüüpi kvark, see tähendab, et tema isospinn on 1/2. Üldse eksisteerib kuus erinevat tüüpi kvarki (u-, d-, s-, c-, b- ja t-kvark).
T-kvark on fermion (tema spinn on 1/2) ning tema elektrilaeng on 2/3e. Ta on konkurentsitult kõige raskem kvark. Tema seisumass on umbes 172,6 ±1,4 GeV (see on samas suurusjärgus tantaali ja volframi aatomituuma massiga). Kui u-, d- ja s-kvarki nimetatakse kergeteks kvarkideks, siis c-, b- ja t-kvargid loetakse rasketeks kvarkideks.
T-kvargi eluiga on 10–25 sekundit. Et tugeva vastasmõju toimimiseks vajalik aeg on üle 20 korra suurem, siis ei suuda t-kvark hadroniseeruda (st. moodustada liitosakest – hadronit). Seetõttu on T-kvark parim võimalus füüsikute jaoks jälgida üksikut kvarki.
T-kvark avastati 1995. aastal Fermilabis, mille kiirendi Tevatron oli tollal ainus, mis oli võimeline andma põrkuvatele osakestele energia, mis on vajalik t-kvargi tekitamiseks.
T-kvargile plaaniti alguses (b-kvargi avastamisel) anda nimi truth (tõde), mis oleks olnud paaris nimetusega beauty (ilu), kuid hiljem juurdus nimetusena siiski top (tipp) paaris nimetusega bottom (põhi).

Tipusus

Tipusus on üks lõhna kvantarvudest. T-kvargi tipusus on 1 ja t-antikvargi tipusus on –1. Et t-kvark ei hadroniseeru, siis ei ole teada ühtegi osakest, mis sisaldaks t-kvarki.
Utagawa Kuniyoshi

Utagawa Kuniyoshi (jaapani 歌川国芳; umbes 1797 - 14. aprill 1861) oli Jaapani kunstnik, ukiyo-e stiili üks suurimaid meistreid. Kuulus Utagawa koolkonda.
Trohhofoor

Trohhofoor ehk trohhosfäär ehk pärgvastne on mõnede meres elavate loomarühmade vastne, mis on varustatud paljude ripsmetega.
Ripsmete abil on trohhofoor võimeline kiiresti liikuma ja tekitama veekeerise, mis aitab neil kontrollida oma liikumissuunda ning püüda toitu.
Trohhofoor esineb kummarloomadel, limustel, rõngussidel, kida- ja konuvaklatel. Kõik need rühmad kuuluvad ülemhõimkonda Lophotrochozoa. Usutakse, et trohhofoor esines nende rühmade esivanema elutsüklis.
Enamasti on trohhofoorid planktonitoidulised.